Forslag til RÅDETS BESLUTNING om bemyndigelse af Danmark til at anvende en differentieret afgift for benzin ved salg fra tankstationer, der opfylder visse regler for indretning og drift, i overensstemmelse med proceduren i artikel 8, stk. 4, i direktiv 92/81/EØF

(forelagt af Kommissionen)

BEGRUNDELSE

1. Fremsættelse af anmodningen

Danmark anmodede ved skrivelse af 16. februar 2001 om tilladelse til at anvende en differentieret punktafgift for benzin ved salg fra tankstationer, der opfylder de skærpede regler for indretning og drift, i overensstemmelse med artikel 8, stk. 4, i Rådets direktiv 92/81/EØF af 19. oktober 1992 [1] om harmonisering af punktafgiftsstrukturen for mineralolier.

[1] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

De danske myndigheder har konstateret, at der er fare for alvorlig jord- og grundvandsforurening på grund af udslip fra underjordiske tankanlæg. MTBE [2] betragtes i denne forbindelse som særlig problematisk. Nedsivning af MTBE til grundvandet udgør ikke umiddelbart et helbredsproblem, da MTBE kun er sundhedsskadeligt i meget store koncentrationer, men selv små mængder MTBE i grundvandet får vandet til at lugte og smage grimt, og drikkevand med selv forsvindende små mængder MTBE er udrikkeligt.

[2] Methyl-tert-butylether hæver oktantallet og er blevet tilsat i blyfri benzin siden midten af 1980'erne.

Derfor vedtog Folketinget den 20. december 2000 lov nr. 1297 «Lov om energiafgift af mineralolieprodukter m.v.». Loven har til formål hurtigst muligt at beskytte jord og grundvand mod udslip fra underjordiske tankanlæg, idet afgiften giver tankstationer et incitament til at allerede nu at opfylde de skærpede regler, der træder i kraft den 31. december 2004. Miljø- og Energiministeriets bekendtgørelse om forebyggelse af jord- og grundvandsforurening fra benzinsalgsanlæg [3] indeholder de skærpede regler for indretning og drift.

[3] Miljø- og Energiministeriet i Danmark har anmeldt den pågældende bekendtgørelse i overensstemmelse med Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter (EFT L 204 af 21.7.1998, s. 37), senest ændret ved direktiv 98/48/EF (EFT L 217 af 5.8.1998, s. 18).

Afgiften har til formål at opmuntre tankstationer til at foretage de nødvendige investeringer på et tidligt tidspunkt for at mindske forureningen fra udslip. Der er tale om en differentieret punktafgift. Afgiften på benzin ved salg fra tankstationer, der opfylder de skærpede regler, nedsættes med 3 øre pr. liter i forhold til afgiften på benzin, der ikke sælges fra sådanne tankstationer:

>TABELPOSITION>

De danske myndigheder understreger, at minimumssatserne i direktiv 92/82/EØF [4] overholdes.

[4] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

Datoen for ikrafttrædelsen fastsættes, når Kommissionen og Rådet har godkendt anmodningen. Differentieringen gælder frem til den 31. december 2004, hvor Miljø- og Energiministeriets skærpede regler for indretning og drift af tankstationer bliver obligatoriske.

Ordningen vil koste den danske stat ca. 190 mio. DKK i provenutab.

Myndighederne i Danmark mener ikke, at den foreslåede ordning er konkurrenceforvridende i forhold til udenlandske tankstationer, idet benzin, der forbruges i Danmark, i langt overvejende grad købes i Danmark, dvs. i det land, hvor benzinen forbruges. Der er tale om en generel og valgfri ordning, der tilbydes alle tankstationer i Danmark. De danske myndigheder har anmeldt differentieringen til Kommissionen efter statsstøttereglerne.

2. Kommissionens bedømmelse

I henhold til artikel 8, stk. 4, i Rådets direktiv 92/81/EØF kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelse eller lempelser, hvis særlige politiske hensyn taler herfor.

Danmark anmodede ved skrivelse af 16. februar 2001 om tilladelse til at anvende en differentieret punktafgift for benzin ved salg fra tankstationer, som opfylder skærpede regler for indretning og drift, i overensstemmelse med artikel 8, stk. 4, i Rådets direktiv 92/81/EØF.

De øvrige medlemsstater er underrettet om anmodningen i overensstemmelse med ovennævnte direktiv.

Afgiften på benzin ved salg fra tankstationer, som opfylder de skærpede regler om indretning og drift, før disse bliver obligatoriske den 1. januar 2005, nedsættes med 3 øre pr. liter (0,004 EUR [5]/l). Ifølge oplysninger fra de danske myndigheder overholdes de minimumssatser, der er fastsat i artikel 3 og 4 i direktiv 92/82/EØF, som anført i nedenstående tabel:

[5] Ifølge den gennemsnitlige vejledende vekselkurs for februar måned i 2001.

>TABELPOSITION>

Kommissionen har desuden foretaget en undersøgelse af den ordning, de danske myndigheder har anmeldt i henhold til artikel 87 og 88 i EF-traktaten. Kommissionen er nået til den konklusion, at den pågældende statsstøtte er forenelig med fællesmarkedet [6].

[6] XXX sagsreferencer og datoen for beslutningen anføres, når beslutningen formelt er vedtaget XXX.

Viljen til at begrænse udslip af MTBE er efter Kommissionens opfattelse i overensstemmelse med Fællesskabets politik om at beskytte miljøet og navnlig vandressourcerne. Kommissionens forslag til beslutning foregriber dog ikke eventuelle fremtidige undersøgelser af risici forbundet med MTBE, som foretages i henhold til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer [7].

[7] EFT L 84 af 5.4.1993, s. 1.

3. Beslutning

I henhold til artikel 8, stk. 4, i direktiv 92/81/EØF foreslår Kommissionen Rådet at give Danmark tilladelse til at anvende en punktafgift, der nedsættes med højst 3 øre pr. liter, for benzin ved salg fra tankstationer, som opfylder skærpede regler for indretning og drift, indtil den 31. december 2004.

De nedsatte punktafgifter skal opfylde bestemmelserne i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier, navnlig minimumssatserne i artikel 3 og 4.

Forslag til RÅDETS BESLUTNING om bemyndigelse af Danmark til at anvende en differentieret afgift for benzin ved salg fra tankstationer, der opfylder visse regler for indretning og drift, i overensstemmelse med proceduren i artikel 8, stk. 4, i direktiv 92/81/EØF

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmoniseringen af afgiftsstrukturen for mineralolier [8], især artikel 8, stk. 4,

[8] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) I henhold til artikel 8, stk. 4, i Rådets direktiv 92/81/EØF kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelser eller lempelser, hvis særlige politiske hensyn taler herfor.

(2) Danmark har anmodet om tilladelse til at anvende en punktafgift, der nedsættes med højst 3 øre pr. liter for benzin ved salg fra tankstationer, der opfylder skærpede regler for indretning og drift, indtil den 31. december 2004.

(3) De skærpede regler, der bliver obligatoriske pr. 1. januar 2005, har til formål at fremskynde investeringer, der skal tjene til at beskytte jord og undergrund mod udslip af methyl-tert-butylether (MTBE) fra underjordiske tanke.

(4) De øvrige medlemsstater er underrettet om de danske myndigheders anmodning.

(5) Den påtænkte afgiftsnedsættelse er et incitament til at opfylde de skærpede regler.

(6) Kommissionens har vedtaget en beslutning om at godkende statsstøtte i form af den pågældende foranstaltning [9].

[9] XXX sagsreferencer og datoen for beslutningen anføres, når beslutningen formelt er vedtaget XXX.

(7) Selv om nedsivning af MTBE til grundvandet ikke umiddelbart udgør et helbredsproblem, da MTBE kun er sundhedsskadeligt i meget store koncentrationer, får selv små mængder MTBE i grundvandet vandet til at lugte og smage grimt, og drikkevand med selv forsvindende små mængder MTBE er udrikkeligt. Anmodningen om afgiftsnedsættelse opfylder et miljømål, idet foranstaltningen har en grundvandsbeskyttende virkning.

(8) Denne beslutning foregriber ikke eventuelle fremtidige undersøgelser af risici forbundet med MTBE, som foretages i henhold til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer [10].

[10] EFT L 84 af 5.4.1993, s. 1.

(9) Danmark overholder med den pågældende foranstaltning de minimumssatser, der er fastlagt i artikel 3 og 4 i direktiv 92/82/EØF [11].

[11] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

(10) Inden denne beslutning udløber den 31. december 2004 kan Rådet på baggrund af forslag fra Kommissionen tage beslutningen op til fornyet overvejelse -

VEDTAGET FØLGENDE BESLUTNING:

Artikel 1

I henhold til artikel 8, stk. 4, i Rådets direktiv 92/81/EØF får Danmark tilladelse til at anvende en punktafgift, der nedsættes med højst 3 øre pr. liter, for benzin ved salg fra tankstationer, som opfylder skærpede regler for indretning og drift, der har til formål at mindske forureningen af grundvandet med methyl-tert-butylether.

Artikel 2

De nedsatte punktafgifter skal opfylde bestemmelserne i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier, navnlig minimumssatserne i artikel 3 og 4.

Artikel 3

Medmindre Rådet på baggrund af forslag fra Kommissionen tager situationen op til fornyet overvejelse tidligere end planlagt, udløber denne beslutning den 31. december 2004.

Artikel 4

Denne beslutning er rettet til Kongeriget Danmark.

Udfærdiget i Bruxelles,

På Rådets vegne

Formand